Να μην εκδοθούν οι τρεις Τούρκοι αξιωματικοί που έφτασαν με ελικόπτερο στην Ελλάδα μετά την απόπειρα πραξικοπήματος στην Τουρκία το βράδυ της 15ης Ιουλίου, αποφάσισε το Συμβούλιο Εφετών της Αθήνας.

Με το σκεπτικό ότι η ζωή τους διατρέχει μεγάλο κίνδυνο σε περίπτωση που εκδοθούν, οι δικαστές έκριναν ότι δεν πρέπει να επιστρέψουν στη χώρα τους για να δικαστούν. Την ίδια κρίση διατύπωσε και ο εισαγγελέας της έδρας.

Αύριο, αναμένεται να συζητηθεί με άλλη σύνθεση, το αίτημα έκδοσης ή μη των υπολοίπων Τούρκων αξιωματικών.

Σε δήλωσή του ο συνήγορος των τούρκων αξιωματικών Χρίστος Μυλωνόπουλος αναφέρει ότι «είναι μία απόφαση που όχι μόνο είναι ηθικά και νομικά ορθή, αλλά αποδεικνύει και το σθένος της Ελληνικής Δικαιοσύνης. Το αίτημα ήταν κατά το ένα μέρος μη νόμιμο λόγω του διπλού αξιοποίνου και κατά το άλλο μέρος αβάσιμο, καθώς υπάρχει κίνδυνος ζωής και απάνθρωπης και εξευτελιστικής μεταχείρισης».

naftemporiki.gr